     สวน-สระ-ลาน ร้านนั่งชิลล์ยามค่ำคืน ในบรรยากาศสบายๆ ตามชื่อร้านเลย มีทั้งลานกว้าง สระน้ำเล็ก ๆ และสวนขนาดย่อม พร้อมเสียงเพลงเบา ๆ มาร้านนี้จะทำให้วันศุกร์สุดสัปดาห์เป็นวันที่ผ่อนคลายมาจากการทำงานหนักทั้งอาทิตย์เลย

     ร้านตั้งอยู่ในซอยศรีนครินทร์ 40 ฝั่งตรงข้ามกับ Seacon square ศรีนครรินทร์เลยครับ เลี้ยวเข้ามาเจอป้ายซอยสุภาพงษ์ 3 แยก 5 (มีร้านข้าวมันไก่ตรงหัวมุม) ให้เลี้ยวซ้ายเข้ามาประมาณ 20 เมตร จะพบร้านนี้ทางขวามือ บรรยากาศร้านสบาย ๆ เป็นลานกว้าง พร้อมดนตรีสดเบา ๆ ถึงจะเป็นร้านสังสรรค์ยามค่ำคืน แต่ก็มีเมนูอาหารหลากหลายเหมือนกันทั้งต้ม ผัด แกง ทอด รวมไปถึงเครื่องดื่มต่าง ๆ เปิดบริการทุกวันตั้งแต่เวลา 18.00 น. - 24.00 น. (แต่เห็นจะตี 1 คนก็ยังนั่งดื่มกันอยู่นะ) สำรองโต๊ะล่วงหน้าได้ที่เบอร์ 083-133-3969, 081-6851930 ครับ

     เบียร์ของทางร้านสปอนเซอร์หลักจะเป็น Heineken ครับ จึงมีโปรโมชั่นพิเศษตลอดคืน คือ ซื้อ 3 แถม 1 ราคาขวดละ 120 บาท เบียร์สดก็จะมีแต่ของ Heineken อย่างเดียวนะ วันนี้เลยจัดไป 2 โปรฯ เล่นเอาซะมึน ๆ เหมือนกัน

     ทางด้านอาหารอย่างแรกวันนี้ที่สั่งคือไก่ตะไคร้ (110 บาท) -- ไก่ที่ใช้เป็นเนื้อส่วนอกครับ หมักน้ำปลาซะมากกว่าไม่ค่อยได้กลิ่นตะไคร้หรือสมุนไพรเท่าไหร่ แค่ทอดใบมะกรูดและตะไคร้ฝอยโรยหน้าเท่านั้น จานนี้เลยถือว่าธรรมดาครับ ต่อมาเมนูที่สั่งเป็นเมนูที่มี user ท่านอื่นแนะนำไว้คือ "ยำหอยแครง" (135 บาท) -- รสชาติไม่ออกเป็นยำที่รสเปรี้ยวจ๋าเลย แต่จะตัดหวานนิดหน่อย ใส่มะม่วงซอยไปด้วยทานคู่กันกับหอยได้รสชาติยำที่อร่อยไปอีกแบบครับ

     ในเรื่องของ "ดนตรี" ถึงแม้จะไม่เกี่ยวกับรสชาติอาหาร แต่ถ้าพูดถึงร้านสังสรรค์ยามค่ำคืนคงจะไม่พูดถึงไม่ได้ ดนตรีที่นี่จะเป็นอคูสติกเบา ๆ เครื่องดนตรีน้อยชิ้นครับ ฝีไม้ลายมือดีทีเดียว ไม่เล่นเพลงตลาดมากเกินไป นักร้องเสียงเพราะ โดยเฉพาะวงหลังนี้เครื่องดนตรีที่ใช้มีแค่กีต้าร์โปร่ง และกลองชุด เอิ่มมม... ก็เล่นเข้ากันได้ดีแฮะ นักร้องวงนี้เสียงดีมาก จะติดแค่บางจังหวะมาเล่นมุกทำไมก็ไม่รู้ในเพลงช้า ๆ 

     ข้อติติงสำหรับวันนี้ก็จะเป็นในเรื่องบรรยากาศร้านครับ อาจจะมียุงบ้างสักหน่อย และเนื่องจากว่าร้านนี้เป็นร้านเปิดโล่ง ทางร้านจึงให้สูบบุหรี่ภายในตัวร้านได้ ไม่ได้จัดพื้นที่ให้สูบโดยเฉพาะ ตัวเราไม่สูบบางทีอาจจะมีกลิ่นบุหรี่ตามมาบ้าง อันนี้ไม่ค่อยปลื้ม ส่วนในเรื่องการบริการ พนักงานที่นี่มีหลายคน พูดจาสุภาพ บริการดีครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,385)